7 Mohlala, u ka ’na oa botsa mong’a ntlo hore: “Na u ka ntumella nke ke utloe maikutlo a hao tabeng ee? Boholo ba mathata ao re tobanang le ’ona mehleng ena a ama batho bohle lefatšeng. Na u nahana hore ho tla ke ho be le ’muso oa motho o tla rarolla mathata ’ohle a batho?” Ka mor’a moo u ka tšohla le eena Daniele 2:​44. Kapa u ka ’na oa re ho motho: “O nahana hore tsela e molemo ka ho fetisisa ea ho holisa bana ke efe? Nka thabela ho utloa maikutlo a hao tabeng ena.” Ka mor’a moo le ka tšohla Deuteronoma 6:​6, 7. Ha u khetha taba leha e le efe eo u batlang ho bua ka eona, u nahane ka batho bao u tl’o bua le bona. Nahana hore na ba tla rua molemo hakaakang ha ba ithuta seo Bibele e se re rutang. Ha u ntse u bua le bona, ke habohlokoa hore u ba mamele ka hloko ’me u ananele maikutlo a bona. Ha u etsa joalo u tla ba utloisisa hantle ’me ba tla nolofalloa ho u mamela.